<classify> Kwa mujibu wa kiongozi mmoja wa Shirikisho la Mpira wa Kikapu Tanzania TBF, baadhi ya timu za mikoani zimejaza wachezaji wa timu za jijini Dar es Salaam badala ya kuja na wachezaji wao.Kiongozi huyo jina tunalo, alisema kuwa inasikitisha kwani timu hizo zilipewa taarifa mapema ya kuwepo kwa mashindano hayo na waliambiwa waandae timu zao, lakini baadhi yao wamefanya kinyume.Alisema kuwa kitendo hicho hakisaidii kabisa kukuza mpira wa kikapu mikoani na badala yake wanaongeza kiwango cha timu za mkoa wa Dar es Salaam, ambazo zina wachezaji wengi wanaoshiriki mashindano hayo.Aidha, TBF imetaka wadhamini kujitokeza kwa wingi kusaidia mchezo huo uweze kurejea katika kiwango cha zamani. Katibu Mkuu wa TBF, Saleh Zonga alisema jana kuwa hakuna timu yoyote ilichukua mchezaji wa mkoa mwingine kwa kuwa kuna sheria kali inayowazuia kitendo hicho.Zonga alisema kuwa, timu ya Dar es Salaam haiwezi kuchukua mchezaji wa mkoani isipokuwa inaweza kuchukua mchezaji anayecheza ligi ya mkoa huo tu, na mikoani hivyo hivyo haziwezi kuchukua wachezaji kutoka nje ya mkoa wao.Katika matokeo ya jana ya mechi za robo fainali; timu ya Vijana City Bulls ilitoka kichwa chini baada ya kufungwa kwa vikapu 78-66 na JKT huku ABC ikishinda vikapu 69-46 dhidi ya Bandari Tanga.Hatua ya nusu fainali inafanyika leo Jumamosi wakati fainali itapigwa kesho Jumapili kwenye uwanja huo, ambapo washindi watakabidhiwa zawadi zao.  <topic>: michezo 